Jaan Aru

Jaan Aru (sündinud 21. novembril 1984) on eesti neuroteadlane (ajuteadlane), Eesti Vabariigi teaduspreemia laureaat.
Jaan Aru on Tartu Ülikooli arvutiteaduse instituudi kaasprofessor ning tähelepanupsühholoogiat ja teadvuseteadust käsitlevate raamatute autor. 
Haridustee.
2004. aastal lõpetas Jaan Aru kuldmedaliga Hugo Treffneri Gümnaasiumi. Aastatel 2004–2008 õppis ta Berliini Humboldti Ülikoolis psühholoogiat. Huvi teadvuse temaatika vastu süvenes Jaanil juba esimesel õppesemestril. Ülikooli lõpetas Aru kognitiivse neuroteaduse erialal, läbides ühtlasi fakultatiivkursuse bioloogias. 2008. aastal kaitses Aru magistritöö "Teadvuse lävel: elektrofüsioloogilised ja käitumuslikud uuringud" (juhendajad Dieter Nattkemper ja Talis Bachmann) ja sai magistrikraadi.
2009. aastal jätkas Jaan Aru teadvuseuuringuid Saksamaal Frankfurdis Max Plancki Aju-uuringute Instituudis ja Frankfurdi süvauuringute instituudis (mõlemas juhtis uurimisgruppi Wolf Singer). Tema 2014. aasta juunis kaitstud doktoritöö "Distilling the neural correlates of conscious perception" (juhendajad Wolf Singer ja Lucia Melloni) käsitles teadvust ja teadvusega seotud ajuprotsesse ning püüdis piiritleda teadvuse neuronaalseid korrelaate: pisimaid võimalikke ajuprotsesside kogumeid, mis on seotud millegi teadvustamisega.
Talis Bachmann on 2013. aastal öelnud, et Jaan Aru tööd andsid tollal välja "väga korraliku ülikooli õppejõu taseme". Bachmann lisas, et Wolf Singer, Jaani juhendaja Max Plancki Aju-uuringute Instituudis ning ajuteaduse maailmanimi, paigutaks ta Euroopa noorte teadlaste hulgas "selgelt tipmise 10% sekka".
Töökäik.
Alates 2011. aastast on Jaan Aru Tartu Ülikooli teadur – avaliku õiguse instituudi, 2014. aastast ühtlasi arvutiteaduse instituudi töötajate nimistus. Aru on ka kahe töörühma – Professor Talis Bachmanni labori ja Tartu Ülikooli arvutusliku ajuteaduse uurimisgrupi – liige.
Ta on olnud õppejõud Tartu Ülikooli psühholoogia instituudis organiseeritud rahvusvahelise talvekooli "EEG ja ERP: andmetest järelduseni" (2013) ja Erasmuse IP matemaatilise psühholoogia seminari Sagadis (2014). 2022. aasta sügissemestrist õpetab ta Tartu Ülikoolis ainet "Tehislik ja loomulik mõistus".
2016. aastal ilmus kirjastuses Argo teaduse populariseerija ja neuroteadlase David Eaglemani raamat "Aju: sinu lugu". Eesti keelde tõlgitud teksti konsultant oli Jaan Aru.
Teadus.
Jaan Aru teadustöö põhisuunaks on teadvuse uurimine – seda juba ülikoolipäevilt. Kitsamalt vaadates on ta üritanud täpsemalt leida teadvuse neurobioloogilisi aluseid. Nende uurimiseks kasutab ta koos kolleegidega nii visuaalse taju katseid kui ka unekatseid. Muuhulgas on ta uurinud hiljutistes katsetes (2014) ka unenägude neurobioloogilisi korrelaate.
Jaan Aru uurimisobjektiks on aju. Ta otsib vastust küsimusele: missuguste printsiipide abil on võimalik aju tööd kirjeldada? Sellega seoses uurib Aru viimasel ajal mäluprotsesse, et täpsemalt teada saada, kuidas mälusisud on ajju salvestatud. Selle uurimiseks loodab ta lähiaastatel luua koos töörühma liikmetega sobilikud arvutuslikud mudelid, mille kontrollimiseks koostatakse ja seejärel viiakse läbi eksperimentaalpsühholoogia katsed.
Ta on alates 2018. aasta lõpust Eesti Noorte Teaduste Akadeemia liige.
Juhendamine.
Aru juhendab nii bakalaureuse-, magistri- kui ka doktoritöid.
"Tähelepanu ja teadvus".
Jaan Aru kirjutas koos Talis Bachmanniga raamatu "Tähelepanu ja teadvus" (2009). Käsikirja valmides oli Jaan kõigest 22-aastane. Tegemist on esimese eestikeelse raamatuga, milles tähelepanupsühholoogiat kui teadusliku psühholoogia keskset valdkonda ja teadvuseteadust kui suhteliselt uut teadusvaldkonda, mis põimub vaimufilosoofia, neuroteaduse ja meditsiiniga, nii põhjalikult tutvustatakse.
Muu teadustegevus.
Jaan Aru on modereerinud eksperimentaalpsühholoogia sümpoosionil "Simon effect and spatial cognition" Saksamaal Marburgis (2008), kognitiivse neuroteaduse sümpoosionil Tallinnas (2010) ja TEDxTartu 2012 konverentsil (2012).
Ta on organiseerinud Eestisse loengut pidama välisteadlasi, sealhulgas Wolf Singeri Max Plancki Aju-uuringute Instituudist ja psühholoogiaprofessor Gary Marcuse New Yorgi Ülikoolist.
Koos Talis Bachmanniga toimetab ta veebiajakirja Frontiersi rubriiki "Beyond the simple contrastive analysis: Appropriate experimental approaches for unraveling the neural basis of conscious experience". 2015. aasta jaanuaris kutsusid nad kokku ajakirja erinumbri teadvuse neuronaalsete mehhanismide teemal. Toimatajaveerus ilmus nende ühisartikkel "Still wanted – the mechanisms of consciousness!"
Isiklikku.
Jaan Aru isa on Jaak Aru ja ema oli Krista Aru. Tema vend on matemaatik Juhan Aru.
Jaan on abielus, peres kasvavad poeg ja tütar.